- Hindi News
- National
- लाइसेंस टेस्ट पास किया, फिर दूसरे का देने पहुंचा, पहचान हुई तो कार छोड़ भागा
लाइसेंस टेस्ट पास किया, फिर दूसरे का देने पहुंचा, पहचान हुई तो कार छोड़ भागा
परिवहन विभाग में शुरू हुए देश के सबसे हाईटेक ड्राइविंग टेस्ट में भी फर्जीवाड़ा करने से लोग बाज नहीं आ रहे हैं। बुधवार को यहां एक आवेदक ने पहले खुद के लाइसेंस के लिए टेस्ट दिया। 20 मिनट बाद वह अन्य आवेदक के लिए टेस्ट देने पहुंच गया। कर्मचारियों को संदेह हुआ तो वह ट्रैक पर ही कार छोड़कर भाग गया।
आरटीओ डॉ. एमपी सिंह ने बताया कि बुधवार को लक्की पिता पुना यादव निवासी सिमरोल अपने परमानेंट ड्राइविंग लाइसेंस का टेस्ट देने आया। दोपहर 12.49 बजे उसने पहले दो पहिया वाहन का टेस्ट दिया और 1.33 बजे कार का। वो दोनों टेस्ट में पास हो गया। करीब 20 मिनट बाद वह मोहित पिता मनोज गुप्ता निवासी तपेश्वरी बाग के नाम से दो पहिया का टेस्ट देने पहुंचा। यह टेस्ट भी पास कर लिया।
इसके बाद 2.23 बजे वह मोहित के ही नाम से कार का टेस्ट देने पहुंचा। इसमें उसने 8 शेप में कार चलाते हुए यह टेस्ट भी पास किया। जब रिवर्स का टेस्ट देने के लिए ट्रैक पर कार ले जाने लगा तो कार में साथ बैठे स्मार्ट चिप कंपनी के कर्मचारी उमेश जंगमकर को संदेह हुआ कि यह आवेदक कुछ देर पहले ही टेस्ट दे चुका है, जब उसने लक्की से कहा तो वह ट्रैक पर ही चालू कार से उतरकर भाग गया। सिंह ने बताया कि दोनों आवेदकों के खिलाफ धोखाधड़ी का केस दर्ज कराएंगे।
सिस्टम के इंटीग्रेड ना होने से आवेदकों को मिल रहा गड़बड़ी करने का मौका
आरटीओ सिंह ने बताया कि स्मार्ट चिप कंपनी ने टेस्ट को हाईटेक बनाकर इसे शुरू तो कर दिया है, लेकिन सिस्टम को इंटीग्रेड नहीं किया है। इसके कारण आवेदक का टेस्ट देने से पहले और टेस्ट के दौरान जो फोटो होता है, वह पक्के लाइसेंस के लिए जहां फोटो खींचे जाते हैं वहां की स्क्रीन पर नजर नहीं आता है। इस कारण फोटो खींचने वाले कर्मचारी के लिए क्रॉस चेक करना मुश्किल होता है। कंपनी को निर्देश दिए हैं कि वे जल्द इस सिस्टम को इंटीग्रेड करें, ताकि यदि कोई फर्जीवाड़ा करे तो वह पकड़ में आ सके।
लक्की यादव
फॉर्म पर भी खुद का फोटो लगा दिया था
आरटीओ डॉ सिंह ने बताया लक्की ने मोहित का टेस्ट देने से पहले उसके फॉर्म से उसका फोटो हटाकर खुद का फोटो लगा दिया था। इसके बाद टेस्ट से पहले उसने मोहित के नाम पर फोटो भी खिंचवाया और ड्राइविंग टेस्ट के दौरान भी उसका ही फोटो आया, जो टेस्ट रिजल्ट पर प्रिंट भी है। इनके लर्निंग लाइसेंस के वक्त लगाए गए दस्तावेजों की भी जांच की जा रही है।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva mai_Deva hin_Deva hin_Deva